text: Generalkonsul havde sidste arbejdsdag
  24 august 2017 kl. 20.35
  Efter 19 år som dansk generalkonsul i Flensborg takkede Henrik Becker-Kristensen officielt af torsdag.
  Den sidste officielle handling var henlagt til konsulatet i Flensborg. Den 31. august overdrager Flensborgs generalkonsul, Henrik Becker-Kristensen, nøglerne til efterfølgeren Kim Andersen.
  - Det er da med lidt vemod, når man har været her i næsten 19 år og været utrolig glad for arbejdet. Men på et tidspunkt skulle jeg jo stoppe, siger han.
  Men inden da blev der holdt taler, takket og givet håndtryk. 180 gæster mødte op for at sige farvel til generalkonsulen, der har siddet på posten siden 1998.
  - Jeg vil først og fremmest mindes det danske mindretal og den nærhed, jeg har haft til dem, og det engagement jeg har mødt hernede – det har været beundringsværdigt, siger Henrik Becker-Kristensen.
  Henrik Becker-Kristensen vil fortsat være ansat i Udenrigsministeriet indtil 1. januar. Der går han på pension.
  
  